**Kjønnsnøytralt pronomen** er en del av kjønnsnøytralt språk, og brukes når en person som omtales ikke er definert med kjønn eller når det ikke er ønskelig å definere det. Bruken av kjønnsbestemte og -nøytrale pronomen og andre ordklasser varierer mellom ulike språk. I moderne norsk bruker noen *hen* som en nøytral variant av *han* og *hun* etter mønster fra svensk, mens finsk, samisk, muntlig kinesisk og flere andre språk ikke skiller på kjønn i det hele tatt i denne typen personlig pronomen. 

Språkrådet vedtok i 2022 å ta inn *hen* i Bokmåls- og Nynorskordboka «for å vise til en person når kjønn er ukjent, uvesentlig eller holdes skjult».

På norsk
--------

Norsk har fra før av flere etablerte kjønnsnøytrale pronomen, blant annet «vedkommende» for entallsbruk, og «man», «en» eller «den».

### Nyord

De fleste kjønnsnøytrale pronomene som er foreslått, baserer seg på de eksisterende pronomene «han» og «hun» ved at man beholder konsonantene *h* og *n* og erstatter vokalene *a* og *u* med en annen vokal, for eksempel *hen*, *hin*, *hyn* eller *høn*.[] Et annet forslag er å bruke *både* *a* og *u*, som gir *haun*.[] Avhengig av hvordan disse pronomene er foreslått brukt, vil de ha forskjellige implikasjoner for bruk.[] Ifølge Språkrådet er *hen* anbefalt brukt, noe som også gjennspeiler de svenske og finske kjønnsnøytrale pronomenene *hen* og *hän*. og i Det Norske Akademis ordbok er kun *hen* oppført som kjønnsnøytralt pronomen.

Et tredje bruksområde for et kjønnsnøytralt pronomen er for å beskrive Gud: i de monoteistiske religionene brukes vanligvis det maskuline pronomenet «han» for å referere til Gud, men det er ikke gitt at dette er det mest dekkende.

På andre språk
--------------

### Engelsk

På engelsk er de kjønnsnøytrale ordene *they*, *them* og *themself* generelt godtatt for bruk som kjønnsnøytrale pronomen, og *they* ble kåret til årets ord i ordboken *Merriam-Webster* i 2019. Andre pronomen omfatter blant annet *zie*, *sie*, *ey*, *ve*, *tey* og *e*.

Kinesisk
--------

I (standard) kinesisk talespråk har ordene for han og hun samme uttale, *tā*, og er således kjønnsnøytralt. I skriftlig kinesisk benyttes imidlertid forskjellig tegn for han og hun (han 他 og hun 她).

### Esperanto

Esperanto har intet universalt akseptert kjønnsnøytralt pronomen, men det er flere foreslåtte. Zamenhof foreslo å bruke *ĝi* (den). Nok et forslag er nyordet *ŝli*, som på en måte skulle kombinere *ŝi* (hun) og *li* (han),.

### Fransk

På fransk har det nøytralet pronomenet *iel* (en sammentrekning av *il* og *elle*, også skrevet *ielle*) og flertallsformen *iels* (eller *ielles*) vokst fram de siste årene, og i oktober 2021 ble ordet innlemnet i nettversjonen av ordbokverket *Le Robert* for første gang. Avgjørelsen ble møtt av massiv kritikk, inkludert fra den franske utdanningsministeren Jean-Michel Blanquer, som påsto at inkluderende skriving «ikke er fremtiden til det franske språket». Ordboken kom i ettertid med en uttalelse hvor de begrunnet tilføyningen med objektive, statistiske analyser som viser et økende omfang i bruken av ordet den siste tiden.

Se også
-------

* Ikke-binær
* Androgyn

Referanser
----------

1. ↑  *Feature 44A: Gender Distinctions in Independent Personal Pronouns* (fyldig liste og kart over kjønnsbestemte og -nøytrale pronomen i verdens språk)
2. ↑  Oppslagsordet «hen» i *Det Norske Akademis ordbok*
3. ↑  «Ordbøkene.no - Bokmålsordboka og Nynorskordboka». *ordbokene.no* **(norsk)**. Besøkt 17. juni 2022.
4. ↑  «Kjønnsnøytralt pronomen: han hun hen?». *Språkrådet*. Besøkt 18. november 2021.
5. ↑  «Det Norske Akademis ordbok». *naob.no*. Besøkt 18. november 2021.
6. ↑  Atle Søvik: «Heller «hin» enn «haun»» i Morgenbladet, 9. juni 2006.
7. ↑  «Merriam Webster Names 'They' As Its Word of the Year». *Time* **(engelsk)**. Besøkt 18. november 2021.
8. ↑  «Gender Pronouns | LGBTQ+ Resource Center» **(engelsk)**. Besøkt 18. november 2021.
9. ↑  «WordSense.eu - 404». *www.wordsense.eu*. Besøkt 26. april 2016. [*død lenke*]
10. ↑  «iel - Définitions, synonymes, conjugaison, exemples | Dico en ligne Le Robert». *dictionnaire.lerobert.com* **(fransk)**. Besøkt 18. november 2021.
11. ↑  «A French dictionary added a gender-neutral pronoun. Opponents say it’s too ‘woke.’». *Washington Post* **(engelsk)**. ISSN 0190-8286. Besøkt 18. november 2021.
12. ↑  «https://twitter.com/jmblanquer/status/1460644816677744640». *Twitter*. Besøkt 18. november 2021.  Ekstern lenke i `|title=` (hjelp)
13. ↑  «Pourquoi Le Robert a-t-il intégré le mot « iel » dans son dictionnaire en ligne ?». *dictionnaire.lerobert.com* **(fransk)**. Besøkt 18. november 2021.

Litteratur
----------

* Benestad, Esben Esther Pirelli; Almås, Elsa *Kjønn i bevegelse*. En bok om han, hun og hin. Universitetsforlaget.
* Simonsen, Terje G.: *Androgynt Pronomen*, kronikk i Morgenbladet 26. mai 2006, s.20
* (2013): Norsk etymologisk ordbok: tematisk ordnet, ISBN 978-82-489-1054-1

Eksterne lenker
---------------

* Siri Hall Arnøy: «I fokus: Og kvinner er kvinner[*død lenke*]» i Klassekampen 25. mars 2002.